Reverendissime domine, cum in hac mea legatione nihil magis cupiam quam episcopos in suis ecclesiis residere, atque inter ipsos populosque sibi commissos quam optime convenire, non modo dominationis vestre quod petebat absolutionis beneficium a censuris apostolica autoritate concessi, verum et eam rem significavi per litteras RR. canonicis ecclesie Altissiodorensis, et reverendo fratri Claudio Trai, concionatori, ut ex me ipso cognoscerent impedimentum illud jam sublatum esse, nihilque obstare quominus ei debitam obedientiam, atque honorem deferant. Reliquum est ut his periculosis temporibus pastorale tuum officium qua decet caritate ac zelo exerceas, teque prestes acerrimum catholica fidei defensorem, sic enim superioris temporis offensiones obliterabis et suspiciones omnes de tua pietate ac sinceritate falsas fuisse convinces. Me quidem, si ita feceris, tue dignitatis et tuenda et augenda semper studiosissimum cognosces. Dominus optimus, maximus dominationem vestram incolumem conservet. Parisiis, die xxiij. februarii, anno M. D. LXXXX. Dnis vestre revendissime. Frater, ad interveniendum paratissimus, Henr. cardinalis Cajetanus.